Komisijos reglamentas (EB) Nr. 1267/94
1994 m. birželio 1 d.
dėl Europos Sąjungos ir trečiųjų šalių susitarimų dėl abipusio tam tikrų spiritinių gėrimų pripažinimo taikymo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1989 m. gegužės 29 d. Tarybos reglamentą (EEB) Nr. 1576/89, nustatantį bendrąsias spiritinių gėrimų apibrėžimo, apibūdinimo ir pateikimo taisykles [1] su pakeitimais, padarytais Reglamentu (EEB) Nr. 3280/92 [2], ypač į jo 11 straipsnio 1 dalį,
kadangi Europos Sąjunga, pasikeisdama raštais su Jungtinėmis Amerikos Valstijomis, sudarė susitarimą dėl tam tikrų spiritinių gėrimų abipusio pripažinimo ir apsaugos; kadangi pagal šį susitarimą numatoma tam tikru laikotarpiu taikyti reglamentus ir administracines priemones susitarime nustatytiems įsipareigojimams vykdyti; kadangi, siekiant dėl šių produktų suteikti nustatytas garantijas dėl kontrolės ir apsaugos, reikėtų sudaryti produktų, kuriems taikomi Europos Sąjungos susitarimai, sąrašus;
kadangi šiame reglamente numatytos priemonės atitinka Spiritinių gėrimų vykdomojo komiteto nuomonę,
PRIĖMĖ ŠĮ REGLAMENTĄ:
1 straipsnis
1. Šio reglamento priede išvardytų trečiųjų šalių kilmės produktų apibūdinimai gali būti naudojami tik tiems produktams, kurie gaminami pagal atitinkamų trečiųjų šalių įstatymus ir reglamentus.
2. 1 dalyje minimiems produktams taikomos spiritinių gėrimų apsaugos ir kontrolės priemonės, nurodytos Reglamento (EEB) Nr. 1576/89 10 straipsnyje, laikantis susitarime su atitinkamomis trečiosiomis šalimis nustatytų sąlygų.
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1994 m. birželio 1 d.